
**LECTIO DIVINA – 22. NEDEĽA V ROKU A**

„Kto chce ísť za mnou, nech zaprie sám seba...”



**DNEŠNÉ ČÍTANIA:** Jer 20, 7-9; Ž 62; Rim 12, 1-2; Mt 16, 21-27

**Pomôcky:** Vytvoriť z papiera cestu, na kartón napísať mená učastníkov a položiť ich na cestu. Pred všetko položiť kríž.

**ÚVOD:**

*Vzťah učeníka a Pána nespočíva v naučení sa doktrín alebo v splnení noriem. Biblia hovorí o tomto vzťahu výrazmi – „zmluva“, „láska“, „nasledovanie“. Taktiež dnes počúvajme podobne ako Peter Ježišovo volanie a vydajme sa na cestu smädní po jeho Slove.*

**1. Úvodná modlitba**

Pane Ježišu,

ty, ktorý nás pozývaš vziať svoj kríž a nasledovať ťa;

ty, ktorý nás chceš mať na svojich cestách

a chceš, aby sme žili ako ty,

aby sme sa správali ako ty a cítili ako ty,

daj nám milosť, podobať sa ti a žiť Božím „štýlom“.

Pomôž nám, aby sme ako ty vedeli strácať svoj život

získavajúc ho v tebe,

a tak mali plnohodnotný a pravdivý život.

Daj nám milosť pochopiť tvoju logiku

a vedieť, že iba v tebe nájdeme večný život

nesúc naše kríže za tebou.

Daj nám, Pane, milosť nasledovať ťa deň za dňom bez toho,

aby sme ochabli, nasledovať ťa s radosťou s vedomím, že iba ty nám môžeš dať skutočný život.

AMEN.

**I. LECTIO**

**O čom hovorí text? – Mt 16, 21-27**

**Motivácia***:* Po Petrovom vyznaní začína tretia časť Matúšovho evanjelia. Prvé z oznámení o utrpení Ježiša dáva zároveň pozvanie k nasledovaniu a dôležitému poučeniu o jeho dôsledkoch. *Počúvajme.*

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Ježiš vyjavuje svoje utrpenie. Kto a kde má zabiť Ježiša? Čo sa má stať po jeho smrti?
* Ako reaguje Peter na toto Ježišovo vyjavenie?
* Ako nazve Ježiš Petra? K čomu ho pozývajú Pánove slová?
* Ježíš ho pozýva nasledovať. Aké sú podmienky k tomuto nasledovaniu?



**Iné biblické texty na porovnanie: Mk 8, 31 - 9, 1;   
Lk 9, 22-27; Mt 17, 22-23; 20, 17-19; 26, 1-5**

**II. MEDITATIO**

**Čo mi to hovorí? Čo nám hovorí text?**

***Motivácia:*** *V každom z nás je Peter, ktorý aj napriek pochybnostiam verí. Páčilo by sa ti vymeniť si miesto s Ježišom a ísť na cestu pred ním, určujúc tak rytmus a smer cesty? Pripravme sa ako jeho učeníci, nech jeho Slovo osvieti kroky nášho života.*

* Pamätám si na nejakú krízu viery v mojom kresťanskom živote? Ako som nanovo zacítil volanie Pána stať sa jeho učeníkom?
* *„Kto chce ísť za mnou, nech zaprie sám seba...“* Vieme prijať dôsledky, ktoré pre nás má nasledovanie Ježiša, hoci sú bolestné?
* *„... nemáš zmysel pre Božie veci, len pre ľudské!“* Čo robíš, aby v tvojom zmýšľaní prevládalo zmýšľanie podľa Božích kritérií?
* Čo by sa zmenilo v našom živote, ak by sme boli schopní meditovať nad našimi dennými krížami a utrpením z pohľadu zmŕtvychvstania?
* *Nasleduje čas na osobnú úvahu (meditáciu), potom sa v krátkosti podelíme s našou meditáciou* **–** *o tom, čo MNE hovorí text vzhľadom k mojej vlastnej osobnej situácii.*

**III. ORATIO**

**Motivovaný jeho Slovom, čo odpoviem Pánovi?**

***Motivácia:*** *Ježiš nás nanovo pozýva, aby sme ho nasledovali. Cesta, ktorú za ním prejdeme každý deň, prestávky, aby sme sa posilnili jeho slovom a chlebom, spôsobujú, že vzrastá náš intímny vzťah s Pánom, a tak zosúlaďujeme naše kroky s jeho krokmi, náš život s jeho životom.*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou. Taktiež potom môžeme recitovať žalm, ktorý pripadá na túto nedeľu ako responzóriový žalm (Ž 62).

**IV. CONTEMPLATIO**

**K čomu ma povzbudzuje text?**

***Motivácia:*** Sv. Vincent komentujúc tento úryvok hovorí:


*„Ide o radu, ktorú Pán dáva tým, ktorí ho chcú nasledovať a ktorí sa mu kvôli tomu dávajú. Chcete ma nasledovať? Veľmi dobre. Chcete zosúladiť svoj život s mojím? Perfektne. Ale viete, že sa musíte začať zriekať seba samých a niesť svoj kríž? Teda dobre, toto sa neudeľuje všetkým, ale iba niekoľkým; a vtedy mnohí, ktorí ho dovtedy nasledovali, ho opustili a vzdialili sa, lebo neboli hodní stať sa jeho učeníkmi, neboli na to totiž pripravení a nenasledovali ho spôsobom, akým Pán pozýva. Neboli ochotní prekonať seba samých… (XI, 512).*

*Ak sme jeho synmi, musíme ho nasledovať, prijať ho tak, ako on prijal chudobu, pokorenia, utrpenia, musíme sa odlúčiť od všetkého, čo nie je Boh. Spojiť sa s blížnym v láske, aby sme sa tak mohli spojiť s Bohom skrze Ježiša (XI, 426).*

***Predsavzatie*:**

* **Uznať svoj vlastný kríž a niesť ho s istotou, že ho nesiem s Kristom a on mi pomáha, aby som nezúfal.**
* **Osobné predstavzatia.**
* **V  SPOLOČENSTVE SA MODLIŤ ZA PRENSLEDOVANYCH KRESŤANOV V IRAKU A ZA POKOJ NA UKRAJINE.**

**Zaverečná modlitba**



Pane, ty nás pozývaš, aby sme vzali naše kríže a nasledovali ťa.

Vieš, že to chceme, ale niekedy ochabneme;

príď nám preto na pomoc

a nes spolu s nami naše kríže,

aby sme cítili to, čo ty,

a tak sa s tebou vedeli stotožniť.

Pomôž nám, keď nevládzeme,

potešuj nás, keď padneme,

posilňuj nás, keď slabneme

a naplňuj nás svojou prítomnosťou,

aby sme v tebe našli zmysel a dôvod nášho života. Amen.